Rijeka, 25. veljače 2021.g.

**NAJAVA DOGAĐANJA I POZIV ZA MEDIJE**

**PREDSTAVLJANJE PROJEKTA „KAKO ČITATI KVART“NA ŠETALIŠTU ANDRIJE KAČIĆA MIOŠIĆA**

**U petak, 26. veljače 2021.g.** **u 11.00 sati na Šetalištu Andrije Kačića Miošića u Rijeci bit će predstavljen projekt „Kako čitati kvart“, koji se provodi u sklopu programa *Kortil uživo* u kvartu koji obuhvaća zonu oko Rječine te dio Sušaka u okruženju Hrvatskog kulturnog doma.** Projekt se provodi kao dio programa **Slatko i slano, Rijeke 2020 – Europske prijestolnice kulture i Riječkog programa lokalnog partnerstva.**

Okupljenima će se na predstavljanju, koje se organizira u skladu sa svim epidemiološkim mjerama, obratiti zamjenik riječkog gradonačelnika **Marko Filipović**, direktorica RIJEKE 2020 **Irena Kregar Šegota**, ravnateljica Direkcije za mjesnu samoupravu i voditeljica Riječkog programa lokalnog partnerstva **Dragica Fadljević**, ravnatelj Hrvatskog kulturnog doma na Sušaku **Edvin Liverić** i voditeljica Galerije Kortil **Jolanda Todorović**.

Na klupama na Šetalištu A.K. Miošića postavljeno je šest priča i virtualnih šetnji koje se bave Rječinom odnosno vrijednostima i ulogama koje je ova rijeka imala u prošlosti grada: **Priča o dva grada, Prva riječka luka, Tradicijska maritimna baština, Do Hartere uzvodno, Uz Rječinu Ružićevom** i **Uz Rječinu Vodovodnom**.   
**Priče je moguće poslušati i pogledati putem QR kodova koji su aplicirani na naslone klupa** i koji vode na sadržaj koji će biti moguće pronaći i na web stranici HKD-a [*Kortil uživo*](https://hkd-rijeka.hr/galerija-kortil/kortil-uzivo/). U sklopu projekta izdan je i povijesni vodič/mapa *Kako čitati kvart?* s opisima najzanimljivijih točaka ove urbane zone.

Zamisao je projekta *Kortil uživo* stvaranje osviještenog odnosa prema javnom prostoru preko kreativnih intervencija te doprinos harmonizaciji i razvijanju suradničkih odnosa u zajednici.

S tim je ciljem u periodu od svibnja do listopada 2020. održano osam susreta (stručna vodstva po kvartu, predavanja, razgovori) u kojima je sudjelovalo 120 polaznika, građana i učenika škola uključenih u projekt.

U aktivnostima su sudjelovali Društvo povjesničara umjetnosti Rijeke, Građevinska i tehnička škola, Prva hrvatska riječka gimnazija, učenici Škole za primijenjenu umjetnost u Rijeci, Muzej grada Rijeke, Centar za industrijsku baštinu Sveučilišta u Rijeci, Pomorski i povijesni muzej Hrvatskog primorja, volonteri EPK, Klub Sušačana i TryTheatre Rijeka.   
Autorski tim čine Marko Smoljan, Ivan Vranjić, Ivana Golob-Mihić, Luciano Keber, Vesna Rožman i Jolanda Todorović.

Program su podržali Grad Rijeka – Odjel gradske uprave za kulturu, Riječki program lokalnog partnerstva i RIJEKA 2020.

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42